ธปท.ลงแส้แบงก์‘ทวงหนี้โหด’โดน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ธปท.ลงแส้สั่งธนาคารทวงหนี้โหด โขกค่าทวงหนี้เกินจริงสั่งชี้แจงทันที หากใครถูกร้องเรียนซ้ำซาก ให้สมาคมธนาคารไทยรายงานให้สมาชิกรายอื่นรับรู้
นายกำธร ประเสริฐสม หัวหน้าศูนย์ประสานงานแก้ไขปัญหาสินเชื่อ ธนาคารแห่งประเทศไทย (ธปท.) เปิดเผยว่า ในช่วงนี้มีประชาชนร้องทุกข์ในเรื่องการให้บริการของสถาบันการเงิน และสินเชื่อต่อวัน 100200 ราย จากที่เคยร้องเรียนเข้ามามากถึงวันละ 700800 ราย เรื่องที่ประชาชนร้องเรียนเข้ามากสุดคือ ปัญหาการติดตามทวงหนี้ที่ไม่เหมาะสม ไม่สุภาพ และการคิดค่าติดตามทวงถามหนี้ที่ไม่เป็นธรรม คิดค่าบริการทั้งๆ ที่ไม่ควรจะคิด
“เรื่องการติดตามทวงหนี้ที่ไม่เหมาะสม และปัญหาการคิดค่าติดตามทวงถามหนี้ที่ร้องเรียนเข้ามามากสุด นั้น ธปท.ได้แจ้งเตือนไปยังสถาบันการเงินที่ได้รับร้องเรียนให้ชี้แจงกรณีที่ได้รับร้องเรียนมาให้ ธปท.ทราบ และดำเนินการปรับปรุงการบริการให้เหมาะสมแล้ว” นายกำธร กล่าว
นายกำธร กล่าวว่า สำหรับมาตรการอื่นๆ ที่จะนำมาใช้นั้น ในกรณีของสถาบันการเงินที่ได้รับการร้องเรียนในเรื่องติดตามทวงหนี้ไม่เหมาะสมซ้ำซาก หรือได้รับร้องเรียนการให้บริการทางการเงินประเภทใดประเภทหนึ่งบ่อยๆ ธปท.จะทำหนังสือตักเตือนไป
ทั้งนี้ หากมีการแจ้งให้มีการปรับปรุงไปแล้ว ธนาคารรายนั้นยังมีการกระทำดังกล่าวซ้ำซากอีก ธปท.จะทำหนังสือขอความร่วมมือไปยังสมาคมธนาคารไทยให้แจ้งเรื่องที่เกิดขึ้นและพฤติกรรมของธนาคารนั้นๆ ให้ธนาคารสมาชิกรายอื่นรับทราบ และขอให้ช่วยกวดขันและตักเตือนสถาบันการเงินนั้นอีกทางหนึ่ง เพื่อช่วยกันตรวจสอบและดูแลกันเองมากขึ้น เชื่อว่าจะช่วยลดพฤติกรรมที่ไม่เหมาะสมลงได้อีกทาง
นอกจากนี้ ยังมีการร้องเรียนเรื่องการเข้าไม่ถึงสินชื่อ ขอสินเชื่อไม่ได้ อย่างไรก็ตาม ในการถูกหลอกลวงให้โอนเงินผ่านระบบเอทีเอ็ม หรือการถูกหลอกลวงจากคอลเซ็นเตอร์ขณะนี้มีน้อยลง หลังจากกรมสอบสวนคดีพิเศษ (ดีเอสไอ) ได้ร่วมกับ ธปท. และกระทรวงเทคโนโลยีสารสนเทศและการสื่อสาร ตั้งศูนย์ร่วมกันเพื่อป้องปรามมิจฉาชีพเหล่านี้ ทำให้ปัญหาลดลงไประยะหนึ่ง 
อย่างไรก็ตาม ธปท.ยังไม่วางใจ เพราะกรณีการหลอกลวงแบบนี้มิจฉาชีพจะรอจังหวะเวลา และฉวยจังหวะที่ประชาชนไม่ทันตั้งตัวเพื่อหลอกลวง จึงต้องติดตามดูใกล้ชิด
ขณะนี้สายกำกับสถาบันการเงินมีแนวคิดที่จะปรับโครงสร้างการทำงาน ให้ศูนย์นี้ตั้งอยู่ต่อไปเป็นการถาวร เพื่อรับเรื่องร้องเรียนและแก้ไขปัญหาให้กับประชาชนในเรื่องการเข้าถึงสินเชื่อของประชาชน 
เพราะศูนย์ดังกล่าวเป็นช่องทางหนึ่งที่ช่วยให้ประชาชนได้รับการแก้ไขปัญหาที่เกี่ยวข้องกับสถาบันการเงินและการให้บริการทางการเงิน สามารถประสานงานกับหน่วยงานต่างๆ ให้แก้ไขปัญหาที่ได้รับเรื่องร้องเรียนได้ เช่น สำนักงานคณะกรรมการคุ้มครองผู้บริโภค